Številka: 0100-186/2020/2

Datum: 8. 6. 2020

Zadeva: Določitev plačnega razreda javnega uslužbenca ob napredovanju v višji naziv

Zveza: Odstop v reševanje vašega dopisa z dne 17. 3. 2020 s strani Inšpektorata za javni

 sektor dne 26. 3. 2020 in elektronsko sporočilo z dne 17. 4. 2020

Spoštovani,

prejeli smo vaše zaprosilo za pomoč pri odgovoru na vprašanje, v kateri plačni razred uvrstiti konkretno javno uslužbenko, ki je s 1. 7. 2019 napredovala v višji naziv na delovnem mestu Fizioterapevt (šifra F027004) iz naziva fizioterapevt samostojni svetovalec v naziv fizioterapevt višji svetovalec. Zanima vas kako se pravilno upošteva drugi odstavek 20. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18, v nadaljnjem besedilu: ZSPJS) upoštevaje povišanja uvrstitve v plačni razred tega delovnega mesta in nazivov v skladu z Aneksom h Kolektivni pogodbi za dejavnost zdravstva in socialnega varstva Slovenije (Uradni list RS, št. 80/18).

Uvodoma pojasnjujemo, da Ministrstvo za javno upravo lahko v okviru svojih pristojnosti posreduje le pojasnila glede izvajanja predpisov, ni pa pristojno za razlago določb zakonov ali kolektivnih pogodb. Navedena pojasnila so lahko v pomoč strokovni službi in delodajalcu, ki odloča o pravicah javnih uslužbencev na podlagi zakona, podzakonskega akta ali kolektivne pogodbe, še vedno pa je odločanje v konkretnem primeru v pristojnosti delodajalca.

Prilagate tudi mnenje Sindikata zdravstva in socialnega varstva Slovenije z dne 23. 12. 2019 glede katerega navajate, da se strinjate z njim glede določitve uvrstitvenega plačnega razreda javne uslužbenke zaradi napredovanja v višji naziv (42. plačni razred), ne pa glede dinamike izplačil plačnih razredov. Pri tem ugotavljamo, da v vašem dopisu navajate, da naj bi sindikat menil, da je javna uslužbenka s 1. 9. 2020 upravičena do tretjega plačnega razreda povišanja tako, da se jo umesti v 43. plačni razred, vendar po pregledu priloženega dopisa sindikata po našem mnenju slednje ne izhaja iz dopisa, ampak sindikat meni, da je javna uslužbenka upravičena do 42. plačnega razreda iz naslova napredovanja v višji naziv s 1. 7. 2019, in ne do uvrstitve v 41. plačni razred, in sicer tako, da je do izplačila tega plačnega razreda upravičena s 1. 12. 2019.

V zvezi z vašim vprašanjem pojasnjujemo, da skladno s prvim odstavkom 13. člena Aneksa h Kolektivni pogodbi za dejavnost zdravstva in socialnega varstva Slovenije (Uradni list RS, št. 80/18; v nadaljevanju: aneks) javni uslužbenci pridobijo pravico do izplačila višje plače v skladu s tem aneksom postopno, glede na uvrstitev delovnega mesta pred spremembo uvrstitve, in sicer s 1. januarjem 2019 prvi plačni razred povišanja, s 1. novembrom 2019 drugi plačni razred povišanja in s 1. septembrom 2020 tretji plačni razred povišanja. Pri napredovanju v naziv ali višji naziv pa je pri določitvi plače treba upoštevati določbo drugega odstavka 20. člena skladno s katero javni uslužbenec, ki napreduje v naziv ali višji naziv, prenese že dosežena napredovanja v plačne razrede na delovnem mestu ali v nižjem nazivu v nov naziv tako, da se doseženi plačni razred pred napredovanjem v naziv ali višji naziv poveča za največ tri plačne razrede. Javni uslužbenec oziroma funkcionar, ki napreduje v višji plačni razred, v naziv oziroma v višji naziv, pa pridobi pravico do plače v skladu z višjim plačnim razredom, pridobljenim nazivom ali višjim nazivom 1. decembra leta, v katerem je napredoval (četrti odstavek 16. člena ZSPJS).

Ob upoštevanju, da je bila javna uslužbenka dne 7. decembra 2018 uvrščena v 37. plačni razred (končni plačni razred na delovnem mestu Fizioterapevt v nazivu Fizioterapevt samostojni svetovalec) in glede na zgoraj navedeno, se je javna uslužbenka z 8. decembrom 2018 (uveljavitev aneksa) na delovnem mestu Fizioterapevt v nazivu Fizioterapevt samostojni svetovalec, uvrstila v 39. plačni razred, pri čemer se ji je do 31. decembra 2018 izplačevala plača za 37. plačni razred, od 1. januarja 2019 dalje pa plača za 38. plačni razred ob upoštevanju prvega plačnega razreda povišanja, drugi plačni razred povišanja pa bi se ji s 1. novembrom 2019.

Javna uslužbenka se ob napredovanju v višji naziv (višji svetovalec) s 1. julijem 2019 uvrsti v 42. plačni razred, saj se skladno z drugim odstavkom 20. člena ZSPJS njen plačni razred pred napredovanjem v višji naziv lahko poveča za največ tri plačne razrede. Pravico do plače v skladu z višjim nazivom pa na podlagi četrtega odstavka 16. člena ZSPJS pridobi s 1. decembrom 2019. Od 1. julija 2019 je tako javna uslužbenka še vedno prejemala plačo za 38. plačni razred (iz naslova predhodnega naziva, torej naziva samostojni svetovalec).

Od 1. novembra 2019 javna uslužbenka prejema plačo za 39. plačni razred (drugi plačni razred povišanja v nazivu samostojni svetovalec). Od 1. decembra 2019 javna uslužbenka prejema plačo za 42. plačni razred iz naslova napredovanja v naziv višji svetovalec, vključno s tretjim (zadnjim) plačnim razredom povišanja v tem nazivu. V tem primeru je namreč treba upoštevati, da se pravilo po drugem odstavku 20. člena ZSPJS veže na prenos že doseženih napredovanj v plačne razrede na delovnem mestu ali v nižjem nazivu v nov naziv, in sicer tako, da se doseženi plačni razred pred napredovanjem v naziv ali višji naziv, v konkretnem primeru je to 39. plačni razred, ki ga javna uslužbenka prejme v izpačilo s 1. 11. 2019, poveča za največ tri plačne razrede. Upoštevaje navedeno se javni uslužbenki s 1. 9. 2020 plačni razred ne spremeni.

S spoštovanjem,

 Peter Pogačar

 generalni direktor